###### Ministru kabineta rīkojuma projekta „Par valsts nekustamā

###### īpašuma Rātsupītes ielā 1, Rīgā, nodošanu Latvijas Biomedicīnas pētījumu un studiju centra īpašumā” sākotnējās ietekmes novērtējuma

###### ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Publiskas personas mantas atsavināšanas likuma 42.panta pirmo daļu valsts nekustamo īpašumu var nodot bez atlīdzības atvasinātas publiskas personas īpašumā.  Atbilstoši Publiskas personas mantas atsavināšanas likuma 43.pantā norādītajam lēmumu par valsts nekustamā īpašuma nodošanu bez atlīdzības atvasinātas publiskas personas īpašumā pieņem Ministru kabinets. |
| 2. | Pašreizējā situācija un problēmas | Valsts nekustamo īpašumu (nekustamā īpašuma kadastra Nr.0100 104 0013) Rātsupītes ielā 1, Rīgā (turpmāk – valsts nekustamais īpašums), lieto un apsaimnieko Latvijas Biomedicīnas pētījumu un studiju centrs (turpmāk – centrs), kas saskaņā ar Ministru kabineta 2003.gada 16.septembra noteikumu Nr.528 „Izglītības un zinātnes ministrijas nolikums” 24.15.5 apakšpunktu ir Izglītības un zinātnes ministrijas (turpmāk – ministrija) padotībā esoša iestāde, kuras darbības mērķis atbilstoši valsts noteiktajai zinātnes un tehnoloģijas attīstības politikai ir ar zinātniskām metodēm iegūt jaunas zināšanas un izstrādāt inovatīvas tehnoloģijas, lai sekmētu bioloģijas, ķīmijas, medicīnas un citu dabaszinātņu nozaru ilgtspējīgu attīstību un konkurētspēju.  Pamatojoties uz Zinātniskās darbības likuma 21.2 panta sesto daļu, centrs ir valsts zinātniskais institūts – atvasināta publiska persona.  Atbilstoši Valsts zemes dienesta Nekustamā īpašuma valsts kadastra informācijas sistēmas teksta datiem valsts nekustamais īpašums sastāv no zemes vienības 13 543 m2 platībā (zemes vienības kadastra apzīmējums 0100 104 0013) Rātsupītes ielā 1, Rīgā, un trīs būvēm (būvju kadastra apzīmējumi 0100 104 0015 001, 0100 104 0015 002 un 0100 104 0015 003) Rātsupītes ielā 1, Rīgā.  Saskaņā ar Rīgas pilsētas zemesgrāmatu nodaļas Rīgas pilsētas zemesgrāmatas nodalījuma Nr.1000 0018 6754 II.daļas 1.iedaļas ierakstu Nr.2.2. īpašuma tiesības uz valsts nekustamo īpašumu ir nostiprinātas Latvijas valstij centra personā.  Centra Zinātniskās padomes 2011.gada 10.jūnija sēdē (protokols Nr.3) tika pieņemts lēmums lūgt Ministru kabinetu nodot centra īpašumā bez atlīdzības valsts nekustamo īpašumu Ministru kabineta rīkojuma projekta „Par valsts nekustamā īpašuma Rātsupītes ielā 1, Rīgā, nodošanu Latvijas Biomedicīnas pētījumu un studiju centra īpašumā” (turpmāk – rīkojuma projekts) 3.1.apakšpunktā norādīto funkciju veikšanai.  Saskaņā ar Ministru kabineta 2006.gada 22.marta rīkojuma Nr.198 „Par bezpeļņas organizācijas „Latvijas Universitātes Biomedicīnas pētījumu un studiju centrs” reorganizāciju un valsts aģentūras „Latvijas Biomedicīnas pētījumu un studiju centrs” izveidi” 5.punktu centrs veic fundamentālos un lietišķos pētījumus molekulārajā bioloģijā, ģenētikā, bioķīmijā, biomedicīnā, biotehnoloģijā un citās dabaszinātņu nozarēs, rada un izpēta jaunas bioloģiski aktīvas vielas un diagnostikas līdzekļus, kā arī izstrādā to iegūšanas tehnoloģijas, veic cilvēka genoma pētījumus un veicina pētījumu rezultātu izmantošanu medicīnā, sadarbībā ar augstskolām veicina zinātnes un akadēmiskās izglītības integrētu attīstību bioloģijas, ķīmijas, medicīnas un citās dabaszinātņu nozarēs, atbilstoši kompetencei sniedz pakalpojumus pētniecības jomā, piedalās valsts un starptautiskos pētījumu projektos un pētniecības programmās un atbilstoši kompetencei nodrošina zinātnisko ekspertīzi, it īpaši medicīnas, veterinārās medicīnas un augu aizsardzības jomā.  Valsts nekustamais īpašums ir nepieciešams centra darbības nodrošināšanai, lai efektīvāk realizētu centra stratēģisko attīstību, tajā skaitā, dalību Eiropas Savienības struktūrfondu projektos.  Šobrīd centrs piedalās Farmācijas un biomedicīnas valsts nozīmes pētniecības centra projekta pieteikuma sagatavošanā. Valsts nekustamajā īpašumā plānots realizēt centra pētnieciskās infrastruktūras modernizēšanas projektu darbības programmas „Uzņēmējdarbība un inovācijas” papildinājuma 2.1.1.3.1.apakšaktivitātes „Zinātnes infrastruktūras attīstība” pirmās projektu iesniegumu atlases kārtas ietvaros. Šā projekta ietvaros paredzēts pilnveidot centra Genoma centra genotipēšanas laboratoriju un biotehnoloģiskās laboratorijas, kā arī radīt modernu strukturālās bioloģijas izpētes moduli. Biofarmācijas centra ietvaros paredzēts izveidot šūnu bioloģijas laboratoriju kompleksu un GLP (*Good Laboratory Practice*) prasībām atbilstošas modeļdzīvnieku turēšanas un izpētes laboratorijas.  Centrs plāno savu stratēģisko attīstību valsts nekustamajā īpašumā, pilnveidojot molekulārās bioloģijas, ģenētikas un biotehnoloģijas laboratorijas, kā arī radot vairākus teritoriāli un funkcionāli vienotus un racionāli pamatotus specializētus laboratoriju kompleksus, kas kalpos kā Latvijas institūcijām pieejami ekselences centri atbilstošajās zinātņu nozarēs. Valsts nozīmes pētījumu centra ietvaros veidojamais Biofarmācijas centrs tiks daļēji izvietots centra rīcībā esošajā Biotehnoloģijas mērogošanas un pārneses būvē Rātsupītes ielā 1, Rīgā, kas dos iespēju radīt modeļdzīvnieku un šūnu bioloģijas laboratoriju kompleksu, kas radītu funkcionāli vienotu, jaunu, kvalitātes normām atbilstošu zāļu un terapijas līdzekļu, kā arī jaunu zāļu bioloģisko mērķu identificēšanas bloku.  Ministrijas Nekustamā īpašuma un valsts mantas apsaimniekošanas komisijas 2011.gada 27.maija sēdē (protokols Nr.126, 12.punkts) tika pieņemts lēmums atbalstīt valsts nekustamā īpašuma nodošanu centra īpašumā. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Rīkojuma projekts paredz nodot centra īpašumā valsts nekustamo īpašumu.  Valsts nekustamajam īpašumam esot centra īpašumā, centrs varēs piesaistīt Eiropas Savienības struktūrfondu finanšu līdzekļus, kā arī savus pašu ieņēmumus, tādējādi nodrošinot valsts nekustamā īpašuma uzlabošanu un modernizēšanu.  Gadījumā, ja iestājas rīkojuma projekta 3.2.apakšpunktā minētais nosacījums, centram ir pienākums nekustamo īpašumu (nekustamā īpašuma kadastra Nr.0100 104 0013) Rātsupītes ielā 1, Rīgā, bez atlīdzības nodot valsts īpašumā, tādējādi paredzot iespēju valstij izvērtēt iepriekš minētā nekustamā īpašuma nepieciešamību tās funkciju nodrošināšanai. |
| 5. | Projekta izstrādē iesaistītās institūcijas | Projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Jautājuma būtība ir saistīta ar ministrijas padotības iestādes valdījumā esošā valsts nekustamā īpašuma nodošanu šīs iestādes īpašumā, lai varētu nodrošināt pilnvērtīgu un nepārtrauktu valsts nekustamā īpašuma apsaimniekošanu un attīstību, piesaistot Eiropas Savienības struktūrfondu finansējumu un pašu finanšu līdzekļus. Līdz ar to šis jautājums neparedz ieviest tādas izmaiņas, kas varētu ietekmēt sabiedrības intereses. |
| 7. | Cita informācija | Nav. |

Anotācijas II, III, IV, V un VI sadaļa – projekts šīs jomas neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rīkojuma projekta izpildi nodrošinās centrs. |
| 2. | Projekta izpildes ietekme uz pārvaldes funkcijām | Esošās funkcijas un uzdevumi netiek paplašināti un netiek sašaurināti. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Jaunas valsts institūcijas netiek izveidotas. |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | Projekts šo jomu neskar. |
| 6. | Cita informācija | Iesniedzamajiem dokumentiem nav piešķirams ierobežotas pieejamības statuss.  Rīkojuma projekts attiecas uz tieslietu politiku.  Ministru kabineta rīkojums „Par valsts nekustamā īpašuma Rātsupītes ielā 1, Rīgā, nodošanu Latvijas Biomedicīnas pētījumu un studiju centra īpašumā” pēc apstiprināšanas Ministru kabinetā būs pieejams Interneta tīklā: datu bāzē [www.likumi.lv](http://www.likumi.lv) un datu bāzē www.vestnesis.lv. |

Izglītības un zinātnes ministrs R.Broks

Vizē:

Valsts sekretārs M.Gruškevics

08.07.2011 17:38

987

M.Adamane

67047756, madara.adamane@izm.gov.lv